Document ID: 32013D0723

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Δεκεμβρίου 2013
σχετικά με τη χρηματοδοτική συνεισφορά της Ευρωπαϊκής Ένωσης στα εθνικά προγράμματα τριών κρατών μελών (Ισπανία, Κροατία και Ηνωμένο Βασίλειο) το 2013 για τη συλλογή, διαχείριση και χρήση δεδομένων στον τομέα της αλιείας
[κοινοποιηθείσα υπό τον αριθμό C(2013) 8498]
(Τα κείμενα στην αγγλική, ισπανική και κροατική γλώσσα είναι τα μόνα αυθεντικά)
(2013/723/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (1), και ιδίως το άρθρο 24 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 861/2006 καθορίζει τους όρους υπό τους οποίους η Ευρωπαϊκή Ένωση συγχρηματοδοτεί τις δαπάνες που πραγματοποιούν τα κράτη μέλη στο πλαίσιο των εθνικών προγραμμάτων τους συλλογής και διαχείρισης δεδομένων.
(2)
Τα προγράμματα αυτά καταρτίζονται σύμφωνα με τον κανονισμό (ΕΚ) αριθ. 199/2008 του Συμβουλίου, της 25ης Φεβρουαρίου 2008, σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική (2), και τον κανονισμό (ΕΚ) αριθ. 665/2008 της Επιτροπής (3) περί καθορισμού λεπτομερών κανόνων για την εφαρμογή του κανονισμού (ΕΚ) αριθ. 199/2008.
(3)
Η Βουλγαρία, η Δανία, η Γερμανία, η Ιταλία, η Λετονία, η Λιθουανία, η Μάλτα, η Ρουμανία, η Σλοβενία, η Φινλανδία και η Σουηδία δεν τροποποίησαν τα εθνικά τους προγράμματα της περιόδου 2011-2013 για το έτος 2013. Με την εκτελεστική της απόφαση C(2013) 4434, η Επιτροπή αποφάσισε σχετικά με τη συνεισφορά στα εν λόγω 11 εθνικά προγράμματα, για το έτος 2013.
(4)
Το Βέλγιο, η Εσθονία, η Ελλάδα, η Γαλλία, η Κύπρος, οι Κάτω Χώρες, η Πολωνία και η Πορτογαλία επίσης δεν τροποποίησαν τα εθνικά τους προγράμματα της περιόδου 2011-2013 για το έτος 2013. Η Ιρλανδία υπέβαλε τροποποιήσεις του εθνικού της προγράμματος για το έτος 2013, οι οποίες εγκρίθηκαν με την εκτελεστική απόφαση C(2013) 3533 της Επιτροπής. Με την εκτελεστική της απόφαση C(2013) 6255, η Επιτροπή αποφάσισε σχετικά με τη συνεισφορά στα εν λόγω εννέα εθνικά προγράμματα, για το έτος 2013.
(5)
Η Ισπανία υπέβαλε το εθνικό της πρόγραμμα συλλογής, διαχείρισης και χρήσης δεδομένων στον τομέα της αλιείας για την περίοδο 2011-2013, όπως προβλέπεται στο άρθρο 4 παράγραφοι 4 και 5 του κανονισμού (ΕΚ) αριθ. 199/2008. Το πρόγραμμα αυτό εγκρίθηκε το 2011 με την απόφαση Ε(2011) 7645, σύμφωνα με το άρθρο 6 παράγραφος 3 του εν λόγω κανονισμού. Η Ισπανία υπέβαλε τροποποιήσεις του εθνικού της προγράμματος για το έτος 2012 κατ’ εφαρμογή του άρθρου 5 παράγραφος 2 του κανονισμού (ΕΚ) αριθ. 199/2008. Με την απόφασή της C(2012) 7499, η Επιτροπή ενέκρινε τις τροποποιήσεις αυτές το 2012, σύμφωνα με το άρθρο 6 παράγραφος 3 του εν λόγω κανονισμού. Η Ισπανία δεν υπέβαλε τροποποιήσεις του εθνικού της προγράμματος για το έτος 2013.
(6)
Το Ηνωμένο Βασίλειο υπέβαλε τροποποιήσεις του εθνικού του προγράμματος για το έτος 2013 κατ’ εφαρμογή του άρθρου 5 παράγραφος 2 του κανονισμού (ΕΚ) αριθ. 199/2008. Με την απόφασή της C(2013) 6325, η Επιτροπή ενέκρινε τις τροποποιήσεις αυτές το 2013, σύμφωνα με το άρθρο 6 παράγραφος 3 του εν λόγω κανονισμού.
(7)
Η Κροατία υπέβαλε το εθνικό της πρόγραμμα συλλογής, διαχείρισης και χρήσης δεδομένων στον τομέα της αλιείας για την περίοδο από την 1η Ιουλίου 2013 έως την 31η Δεκεμβρίου 2013, όπως προβλέπεται στο άρθρο 4 παράγραφοι 4 και 5 του κανονισμού (ΕΚ) αριθ. 199/2008. Το πρόγραμμα αυτό εγκρίθηκε το 2013 με την απόφαση Ε(2013) 5854 της Επιτροπής, σύμφωνα με το άρθρο 6 παράγραφος 3 του εν λόγω κανονισμού.
(8)
Η Ισπανία, η Κροατία και το Ηνωμένο Βασίλειο υπέβαλαν προβλέψεις ετήσιου προϋπολογισμού για το έτος 2013, σύμφωνα με το άρθρο 2 παράγραφος 2 του κανονισμού (ΕΚ) αριθ. 1078/2008 της Επιτροπής (4) περί θεσπίσεως λεπτομερών κανόνων εφαρμογής του κανονισμού (ΕΚ) αριθ. 861/2006. Η Επιτροπή αξιολόγησε τις εν λόγω ετήσιες προβλέψεις προϋπολογισμού των κρατών μελών, όπως ορίζεται στο άρθρο 4 του κανονισμού (ΕΚ) αριθ. 1078/2008, λαμβάνοντας υπόψη τα εγκεκριμένα εθνικά προγράμματα.
(9)
Το άρθρο 5 του κανονισμού (ΕΚ) αριθ. 1078/2008 ορίζει ότι η Επιτροπή εγκρίνει την πρόβλεψη ετήσιου προϋπολογισμού και αποφασίζει για την ετήσια χρηματοδοτική συμμετοχή της Ένωσης σε κάθε εθνικό πρόγραμμα, σύμφωνα με τη διαδικασία που προβλέπεται στο άρθρο 24 του κανονισμού (ΕΚ) αριθ. 861/2006 και βάσει του αποτελέσματος της αξιολόγησης των προβλέψεων του ετήσιου προϋπολογισμού, που προβλέπεται στο άρθρο 4 του κανονισμού (ΕΚ) αριθ. 1078/2008.
(10)
Το άρθρο 24 παράγραφος 3 στοιχείο β) του κανονισμού (ΕΚ) αριθ. 861/2006 ορίζει ότι το ποσοστό της χρηματοδοτικής συνδρομής καθορίζεται βάσει απόφασης της Επιτροπής. Το άρθρο 16 του εν λόγω κανονισμού προβλέπει ότι τα χρηματοδοτικά μέτρα της Ευρωπαϊκής Ένωσης στον τομέα της συλλογής βασικών δεδομένων δεν υπερβαίνουν το 50 % των δαπανών που πραγματοποιούν τα κράτη μέλη κατά την εκτέλεση του προγράμματος συλλογής, διαχείρισης και χρήσης δεδομένων στον τομέα της αλιείας.
(11)
Η παρούσα απόφαση συνιστά απόφαση χρηματοδότησης κατά την έννοια του άρθρου 84 παράγραφος 2 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (5).
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Αλιείας και Υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ανώτατα συνολικά ποσά της χρηματοδοτικής συνεισφοράς της Ευρωπαϊκής Ένωσης που χορηγείται σε κάθε κράτος μέλος για τη συλλογή, διαχείριση και χρήση δεδομένων στον τομέα της αλιείας για το 2013 και το ποσοστό της χρηματοδοτικής συνεισφοράς της Ευρωπαϊκής Ένωσης καθορίζονται στο παράρτημα.
Άρθρο 2
Η παρούσα απόφαση απευθύνεται στο Βασίλειο της Ισπανίας, στη Δημοκρατία της Κροατίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 4 Δεκεμβρίου 2013.

Labels: 12
2
15
6